[{"text_idx": "#000000", "text": "Ekzistas nur deko da Esperanto-arang\u0302oj aliaj ol landaj kongresoj kun pli longa historio ol tiu de Arkones. En la lasta septembra semajnfino Artaj Konfrontoj en Esperanto okazis jam por la 31a fojo, kiel c\u0302iam \u2013 en Poznano, Pollando."}, {"text_idx": "#000001", "text": "Almenau\u0306 en la lastaj jaroj, kiam mi partoprenas en Arkones, g\u0302i ne estas strikte arte konfronta sed kaj arta, kaj konfronta. Malgrau\u0306 la nomo, ne temas pri konkurso de artaj\u0302oj. Koncertoj, teatraj\u0302oj, filmoj, libraj kaj aliaj prezentoj \u2013 kvankam grava parto de la programo \u2013 estas akompanataj de ne malpli gravaj prelegoj kaj diskutoj, inkluzive de la podiaj, kiuj ne estas oftaj en Esperantujo: pri seksismo, finvenkismo-rau\u0306mismo, pollanda Esperanto-movado ktp. C\u0302i-jare granda debato mankis, kion mi notas kun bedau\u0306ro."}, {"text_idx": "#000002", "text": "Pollando praktike ne havas landan Esperanto-kongreson. De tempo al tempo okazas arang\u0302o sub tiu s\u0302ildo, sed neniel g\u0302i povas konkurenci kun Arkones, kiu estas regula kaj certa. Aldone, neniu alia renkontig\u0302o en Pollando havas tiom abundan kaj interesan programon. Natura sekvo estas, ke ne mankas al g\u0302i publiko \u2013 c\u0302iujare c\u0302. ducent partoprenantoj, kiuj apud prezentado kaj g\u0302uado de artaj\u0302oj kaj mal-, movadumas, societumas, amindumas... C\u0302i-jare venis 160 personoj \u2013 iom malpli ol kutime, sed tio neniel igis la arang\u0302on malpli alloga.\nInter la partoprenantoj estas c\u0302iam dudeko da kursanoj kaj instruistoj de la Interlingvistikaj Studoj gvidataj de prof. Ilona Koutny c\u0302e la universitato Adam Mickiewicz. Mem studinte tie, mi memoras, kiom ripoziga estas la semajnfina Arkones post la tagoj plenaj de lecionoj kaj ekzamenoj. Por kelkaj tio ne sufic\u0302as \u2013 ili kontribuas al la programo, foje per prelegoj ligitaj kun la studoj. Tiel faris prof Ve\u030cra Barandovska\u0301-Frank, kiu atentokapte rakontis pri slaviconlangs, projektoj pri slavaj interlingvoj."}, {"text_idx": "#000003", "text": "Ma\u0142gosia Komarnicka prezentis la solspektaklon Ursula. La krio de infano kontrau\u0306 militoj de Roman Dobrzyn\u0303ski. Temas pri tre emocia, au\u0306tenta historio de germana esperantistino, prezentita jam en la 100a Universala Kongrso. Tie g\u0302i g\u0302uis tiom grandan interesig\u0302on, ke la antau\u0306planitaj du prezentoj ne sufic\u0302is kaj la kongresanoj elpremis organizon de la tria. Same en Poznano, la c\u0302efsalono Spegulejo estis plenplena. Simile vastan publikon allogis ankau\u0306 J\u0302omart kaj Natas\u0302a, kaj Sepa kaj Asorti. Istva\u0301n Ertl brave j\u0302onglis vortojn en \u201cSpritaj splitoj kaj preskeraroj\u201d. Inter la tradiciaj nepraj\u0302oj mi notas la sabatan Mielvesperon (kuntrinkado de medo) kaj surrealisman prezenton de Jarlo Martelmonto el Svedio (mi dau\u0306re ne komprenas!)."}, {"text_idx": "#000005", "text": "Arkones estas alloga por libros\u0302atantoj; tie funkcias la sola Esperanto-libroservo en Pollando kaj okazas prezentoj de novaj libroj, ekzemple la poemaro de W. Szymborska Mi inventas la mondon au\u0306 la dika Historio de la Esperanta literaturo de C. Minnaja kaj G. Silfer, sed ankau\u0306 kvinvoluma vortaro de E. Kozyra, Kiel dono de la mano de poznanaj poetoj kaj la reeldonitaj Zamenhofaj Kongresaj paroladoj. Apud tio, prezentoj de Beletra Almanako kaj la galega literaturo, kunlegado de Quo Vadis en la traduko de Lidia Zamenhof kaj au\u0306tora horo kun Nora Caragea. Por ne forgesi pri la kiosko de Sezonoj, en kiu indas kompletigi librokolekton kaj rekotizi por nia revuo, profitante favorajn prezojn."}, {"text_idx": "#000006", "text": "Agrable surpriza estis la donaco, kiun ricevis c\u0302iu partoprenanto: la disko Malsato de espero kun kantoj de Suzana \u2013 Zuzanna Kornicka, unu el la c\u0302iujaraj kunkreantoj de la bona etoso en Arkones. Tiun etoson mi sentis c\u0302i-jare precipe intense, c\u0302ar mi venis el Nederlando, kie la vetero iom diferencis de la poznana. Kaj nun mi komprenas ke la t. n. \u201cora pola au\u0306tuno\u201d kaj Arkones estas nedisigeblaj \u2013 se fino de septembro, tiam Poznano!"}]